KIRJALLINEN KYSYMYS E-0331/02

esittäjä(t): Stavros Xarchakos (PPE-DE) komissiolle

(12. helmikuuta 2002)

Aihe: Albanian kreikkalaisiin kohdistuva vaino

Komission jäsen Christopher Patten vastasi 22. tammikuuta 2002 yhdessä edustajatoveri Christos Zacharakisin kanssa esittämääni kysymykseen E-3321/01(1) epäilevänsä Albanian etnisen kreikkalaisvähemmistön jäsenille kuuluvien rakennusten valikoivaa tuhoamista väittäen siten perättömiksi myös kreikkalaislehdistön varoitukset kyseisestä aiheesta. Kysymyksessäni mainitsin Himaran uuden pormestarin asiaa koskevat lausunnot, joita albanialainen osapuoli ei ole milloinkaan asettanut epäilyksen alaisiksi.

Tällä kannanotollaan arvoisa komission jäsen vahingoittaa komission mainetta, koska hän näyttää olevan tietämätön tästä tärkeästä kysymyksestä, joka koskee perusihmisoikeuksien kunnioittamista ja on seurausta Albanian kommunistihallinnosta (joka vainosi, vangitsi ja kidutti tuhansia etnisen kreikkalaisvähemmistön jäseniä). Tämän toiminnan jatkaminen merkitsee häpeää Euroopalle, joka tukee taloudellisesti ja poliittisesti Albaniaa vaatimatta sitä noudattamaan vähemmistöjen oikeuksien kunnioittamista koskevia kansainvälisiä normeja. Erityisen provosoivaa on lisäksi komission vastauksen vastentahtoinen asenne, koska komission jäsen Patten toteaa, että Albanian suhtautuminen kansallisiin vähemmistöihin on rakentava ja että komissio ei ole havainnut Albanian etniseen kreikkalaisvähemmistöön kohdistuvaa vainoa.

Voiko komissio ilmoittaa minulle, millä Albanian alueilla ja kuinka monessa albanialaisessa koulussa opetetaan kreikan kieltä maan tuhansille kreikkalaisille? Minkä verran yhteisön varoja on myönnetty yhteensä tälle maalle viimeisten 10 vuoden aikana? Mitä ehtoja komissio asetti näiden määrärahojen maksamiselle? Mitä näistä ehdoista Albania on noudattanut? Miten komissio on varmistanut, että kyseiset varat on käytetty tarkoituksiin, joihin ne on myönnetty, eikä niillä ole tuettu Kosovon, entisen Jugoslavian tasavallan Makedonian ja muita kansallismielisiä piirejä? Noudattaako Albania tekemiänsä kansainvälisiä sopimuksia (erityisesti Korfun pöytäkirjaa)? Miten komissio valvoo, että kaikkien Albaniassa asuvien vähemmistöjen oikeuksia kunnioitetaan riittävän hyvin (rodusta ja uskonnosta riippumatta)?

(1) EYVL C 229 E, 26.9.2002, s. 13.

Christopher Pattenin komission puolesta antama vastaus

(26. maaliskuuta 2002)

Vähemmistöjen suojelu ja vähemmistöjen oikeuksien kunnioittaminen ovat ensiarvoisen tärkeitä asioita komissiolle. Komissio pyrkii kaikin keinoin varmistamaan näiden asioiden asianmukaisen seurannan, erityisesti herkillä alueilla kuten Kaakkois-Euroopassa.

Komissio toistaa näkemyksensä, että tällä hetkellä ei ole vankkoja perusteita puhua Albanian kreikkalaisvähemmistön vainoamisesta. Samoin se vahvistaa, että yleisesti ottaen Albania osoittaa yhteistyöhalukkuutta vähemmistöihin liittyvissä kysymyksissä. Komissio ei kuitenkaan väitä, että vähemmistöjen tilanne Albaniassa olisi täysin tyydyttävä ja ettei siellä olisi asiassa parantamisen varaa. Parantamista on selvästi. Komissio käyttää edelleen jokaista tilaisuutta kannustaakseen Albaniaa lisäponnistuksiin sen varmistamiseksi, että maa täyttäisi mahdollisimman pian tätä alaa koskevat kansainväliset standardit, erityisesti kansallisten vähemmistöjen suojelua koskevan Euroopan neuvoston yleissopimuksen jonka sopimuspuoli Albaniakin on määräykset.

Arvoisan parlamentin jäsenen esittämien erityiskysymysten osalta komissio voi ilmoittaa, että saatavilla olevien tietojen mukaan maassa on noin 30 ala-asteen koulua, 40 yläasteen koulua ja kaksi lukiota, joissa annetaan opetusta kreikaksi. Yhteisön rahoitusapua on annettu Albanialle vuodesta 1991 yhteensä noin 1 miljardin euron arvosta. Komissio on seurannut näiden varojen käyttöä ja katsoo, että ne on käytetty myönnettyihin tarkoituksiin. Komissio seuraa vähemmistöjen oikeuksien kunnioittamista lähinnä Tiranassa toimivan lähetystönsä välityksellä, säännöllisellä vuoropuhelulla kansainvälisten elinten kanssa (Euroopan turvallisuus- ja yhteistyöjärjestö ETYJ, Yhdistyneiden Kansakuntien pakolaisasiain päävaltuutettu UNHCR, Euroopan unionin tarkkailuvaltuuskunta UEMM), Albaniassa toimivien unionin jäsenvaltioiden suurlähetystöjen kautta, vaihtamalla tietoja asiassa toimivaltaisten kansainvälisten järjestöjen (Euroopan neuvoston) kanssa sekä esittämällä suoria kyselyjä Albanian viranomaisille.